ซีไอเอ็มบีเตรียมเปิดขายกองทุนใหม่
ซีไอเอ็มบี-พรินซิเพิลหวังหุ้นอินโดนีเซียหนุนผลตอบแทน ตั้งกองจีน-อินเดีย-อินโดซื้อหุ้นเติบโตดีราคาถูก
21 ต.ค. 2553

ซีไอเอ็มบี-พรินซิเพิลหวังหุ้นอินโดนีเซียหนุนผลตอบแทน ตั้งกองจีน-อินเดีย-อินโดซื้อหุ้นเติบโตดีราคาถูก
นายอนุสรณ์ บูรณกานนท์ กรรมการผู้จัดการ บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล กล่าวว่า ในต้นเดือน พ.ย. นี้เตรียมเปิดขายกองทุนเปิดซีไอเอ็มบี-พรินซิเพิล เดลี่ ไชน่า – อินเดีย – อินโด อิควิตี้ (CIMB-PRINCIPAL CII) โดยจะลงทุนในกองทุน CIMB-Principal China – India – Indonesia Equity Fund ที่มีนโยบายลงทุนในหุ้นจีน ที่จดทะเบียนในตลาดฮ่องกง (H-Share) สัดส่วน 60% อินเดีย 30% และอินโดนีเซีย 10% 
“ทั้ง 3 ประเทศ นี้มีรูปแบบคล้ายกัน คือ มีแนวโน้มการเติบโตทางเศรษฐกิจสูง มีประชากรจำนวนมาก การบริโภคภายในประเทศมีอัตราการเติบโตสูง และมีทรัพยากรธรรมชาติจำนวนมาก โดยเฉพาะอินโดนีเซีย ที่บริษัทแม่มีความเชี่ยวชาญการลงทุน ทำให้กองทุนนี้มีโอกาสมากกว่าการลงทุนในจีนและอินเดีย และเมื่อปีก่อนตลาดหุ้นอินโดนีเซียปรับเพิ่มขึ้น 100%” นายอนุสรณ์ กล่าว
ทั้งนี้ กองทุนหลัก ให้ผลตอบแทนย้อนหลัง นับตั้งแต่จัดตั้งกองทุนเมื่อเดือน ก.พ. 2553 เท่ากับ 4-5% เนื่องจากออกมาช่วงที่ดัชนีปรับขึ้นไปสูง ขณะที่ผลตอบแทนย้อนหลัง 1 ปีของดัชนีมาตรฐานของกองทุนอยู่ที่ 11.63%